Boere maak beswaar teen sluiting van R30-padDie berugte R30-pad (Foto: Vrystaatse regering) Boere en verteenwoordigers van Vrystaat Landbou (VL) het Dinsdag met die premier van die Vrystaat vergader oor die sluiting van ŉ gedeelte van die R30-pad tussen Allanridge en Welkom. Premier Sisi Ntombela se aankondiging verlede week dat die stuk pad finaal gesluit is sodat ŉ brug gebou kan word, is nie goed deur die boeregemeenskap ontvang nie, aangesien hulle nou van die silo’s en kerke afgesny is. Verder word die noodsaaklikheid van ŉ brug ook bevraagteken wanneer die koste-aspek in ag geneem word. “Die R30 is maar een van die vele lewensgevaarlike paaie wat deur die hele Vrystaat gaan. Paaie is ŉ groot ekonomiese lewensaar deur die provinsie en moet doeltreffend in stand gehou word,” het dr. Jack Armour, kommersiële bestuurder van VL, aan Ntombela en provinsiale amptenare gesê. Boere en verteenwoordigers van VL het by die gedeelte van die R30 bymekaargekom wat gesluit is om hul kommer oor te dra. Volgens dr. Armour het die premier en LUR vir polisie, paaie en vervoer, nadat hulle met die boere gepraat het, ooreengekom dat ŉ vergadering tussen professionele ingenieurs, plaaslike boere met ŉ ingenieursagtergrond, provinsiale ingenieurs en ingenieurs van Sanral gefasiliteer sal word. Vrystaat Landbou het ŉ memorandum vir die minister van vervoer, wat teenwoordig sou wees, voorberei. Daarin word onder meer geëis dat ŉ deeglike professionele ingenieursverslag opgestel word om alternatiewe te oorweeg vir die R30 wat opgeweeg moet word teen die voorgestelde onbekostigbare en duur brug. Die spesifieke gedeelte van die R30 moet veilig oopgemaak word met die nodige 24-uur-stop/ry-beheer wat boere in staat sal stel om hul produkte by die silo’s en mark te kry. ‘n Sleepwa verwoord boere se misnoeë. (Foto: Vrystaat Landbou) Armour het gesê daar word ook geëis dat die nasionale regering die provinsiale regering aanspreeklik hou in terme van die vrugtelose uitgawes wat aangegaan is volgens die bevindinge van die ouditeur-generaal se verslag. “Die top-swaar personeelstruktuur van die Vrystaatse departement van polisie, paaie en vervoer moet krities hersien word om geld te bekom om meer voltydse algemene werkers en skraperoperateurs in diens te neem. Ons grondpaaie vereis dringende aandag ná jare van swak en onvoldoende onderhoud.” Daar is verlede week bevestig dat die stuk pad van sowat 1 km, wat ŉ verlegging oor ŉ waterpan is, nou finaal gesluit word sodat ŉ brug gebou kan word nadat nagenoeg 30 mense reeds vanjaar hier dood is. Die waterpan het vroeër vanjaar ná swaar reën oor die pad gestoot. Die padoppervlak is met klippe en grond verhoog. Sedertdien het talle voertuie in die waterpan beland en het baie van die slagoffers verdrink.